PREDLOG

**ZAKON O IZMJENAMA I DOPUNAMA ZAKONA O ZANATSTVU**

Član 1

U Zakonu o zanatstvu ("Sl. list Crne Gore", br. 54/09, 64/09 i 40/11) u članu 2 poslije stava 2 dodaje se novi stav koji glasi:

„Zanatskom djelatnošću se ne smatra djelatnost ako:

- obavlja se u malom obimu, pored ostalih aktivnosti privrednog društva i

- ako ga obavlja privredni subjekat koji je, u skladu sa Zakonom o računovodstvu, razvrstan u malo, srednje i veliko pravno lice“.

Član 2

U članu 6 stav 1 tačka 1 poslije riječi „kvalifikacija“ dodaju se riječi „ili kvalifikacija koja se stiče u skladu sa Zakonom o obrazovanju odraslih“.

U članu 6 stav 1 tačka 2 riječi „odgovarajuća stručna kvalifikacija“ zamjenjuju se riječima: „kvalifikacija odgovarajućeg nivoa i tipa“.

Član 3

U članu 8 poslije stava 3 dodaje se novi stav koji glasi:

„Zanatlija koji ima registrovani zanat na teritoriji države članice Evropske unije ili države ugovornice Ugovora o evropskom ekonomskom prostoru može u Crnoj Gori obavljati složeni zanat u skladu sa odredbama ovoga Zakona“.

Član 4

U članu 10 poslije stava 3 dodaje se novi stav koji glasi:

„Izuzetno od stava 1 ovog člana, složeni zanat može obavljati i lice sa kvalifikacijom nivoa III koje ima najmanje pet godina iskustva na poslovima zanata“.

Član 5

U članu 12 stav 1 riječi: “organu lokalne uprave nadležnom za poslove privrede“ zamjenjuje se riječima „Zanatskoj komori Crne Gore“.

Stav 2 mijenja se i glasi:

„Prijava iz stava 1 ovog člana sadrži:

 1) ime i prezime, jedinstveni matični broj i adresu, odnosno naziv i sjedište PIB podnosioca prijave;

 2) zanimanje, odnosno djelatnost; šifra djelatnosti i oblik registracije u Centralnom registru privrednih subjekata Crne Gore;

 3) vrsta zanata;

 4) mjesto i adresu gdje se zanat obavlja, podatke o površini poslovnog prostora;

 5) podatke o žiro računu preduzetnika/privrednog društva;

 6) podatke o početku/završetku obavljanja zanatske djelatnosti;

 7) podatke o promjeni podataka o obavljanju zanatske djelatnosti (izmjena prijave)

 8) kontakt e-mail adresu i kontakt telefon“

Stav 3 mijenja se i glasi:

“Prijava iz st. 1 i 2 ovog člana podnosi se Zanatskoj komori Crne Gore u papirnom ili elektronskom obliku radi upisa u Registar zanatlija.“

U stavu 4 riječi: “lokalne samouprave“ zamjenjuje se riječima „ministarstva nadležno za poslove privrede“.

Stav 5 briše se.

Član 6

Poslije člana 12 dodaje se jedan novi član koji glasi:

**„Registar zanatlija**

Član 12a

1. Registar zanatlija je jedinstven registar na teritoriji Crne Gore.
2. Zanatska komora Crne Gore je nadležna za održavanje baze podataka Registra zanatlija, obezbeđivanje adekvatnog nivoa zaštite i dostupnosti podataka, obezbeđivanje pristupa podacima u registru, projektovanje i praćenje rada registra i implementaciju standarda za korišćenje i bezbednost podataka u registru.
3. Registar se vodi u elektronskom obliku.
4. Svojstvo zanatlije stiče se danom upisa u Registar zanatlija.
5. Potvrda o upisu u Registar zanatlija dostavlja se zanatliji, Centralnom registru privrednih subjekata i organu lokalne uprave nadležnom za poslove privrede u roku od 8 dana od podnošenja prijave.
6. Registar zanatlija je javan.“

Član 7

U članu 14 stav 1 mijenja se i glasi:

„Zanatska komora Crne Gore je samostalna stručna organizacija zanatlija osnovana radi zaštite i unapređenja zanata i promocije, usklađivanja i zastupanja zajedničkih interesa zanatstva.“

Član 8

Poslije člana 14 dodaje se jedan novi član koji glasi:

**“Članstvo**

Član 14a

„(1) Članstvo u Zanatskoj komori Crne Gore je obavezno.

(2) Članovi Zanatske komore su zanatlije koji obavljaju zanatsku djelatnost na području Crne Gore u skladu sa ovim Zakonom.

(3) Zanatlije iz stava 1 ovog člana postaju članovi Zanatske komore Crne Gore danom upisa u Registar zanatlija.

(4) Članovi Zanatske Komore dobrovoljno se mogu učlaniti i u druge komore Crne Gore.“

Član 9

U članu 15 stav 1 mijenja se i glasi:

„Komora obavlja sljedeće poslove:

1. sprovodi postupak registracije zanatlija u skladu sa ovim Zakonom;
2. vodi Registar zanatlija po vrstama i mjestu obavljanja zanata kao javnu knjigu na osnovu prijave iz člana 12 ovog zakona i izdaje potvrde o upisu u registar;
3. zastupa interese zanatlija pred državnim tijelima u oblikovanju privrednog sistema;
4. predlaže i učestvuje u izradi zakonskih i podzakonskih akata iz oblasti zanatstva i stručnog obrazovanja u zanatstvu;
5. preko svojih predstavnika i ispitivača, u saradnji sa nadležnim organom učestvuje u organizaciji stručnog osposobvljanja i polaganju majstorskog ispita;
6. promoviše i učestvuje u razvijanju sistema stručnog obrazovanja za potrebe zanatstva;
7. učestvuje u postupku za priznavanje stranih stručnih kvalifikacija za regulisane profesije koje su predviđene kao zanati,
8. stara se o unaprjeđenju stručnosti članova Komore;
9. donosi etički kodeks i stara se o njegovom sprovođenju;
10. određuje visinu članarine zanatlija;
11. štiti i zastupa interese zanatlija;
12. pruža pomoć zanatlijama prilikom osnivanja i poslovanja;
13. vodi disciplinske postupke i izriče mjere;
14. učestvuje u dualnom obrazovanju učenika stručnih škola i
15. obavlja i druge poslove na osnovu zakona i statuta Komore.“

Član 10

U članu 16 stav 1 tačka 1 riječi „članskog doprinosa (članarina)“ zamjenjuje se riječima: “obaveznog članskog doprinosa (članarina)“.

**PRELAZNE I ZAVRŠNE ODREDBE**

**Rok za uspostavu registra**

Član 11

1. Zanatska komora Crne Gore uspostaviće Registar zanatlija u roku od 6 mjeseci od dana stupanja na snagu ovog zakona.
2. Pripremne poslove za uspostavljanje Registra obezbijediće ministarstvo nadležno za poslove privrede.
3. Do uspostavljanja Registra zanatlija, prijave o početku obavljanja zanata će se podnositi organu lokalne uprave nadležnom za poslove privrede.

**Stečena prava**

Član 12

1. Lice koje je obavljalo zanat po propisima koji su bili na snazi do stupanja na snagu ovog Zakona nastavlja sa obavljanjem zanata.
2. Zanatlije iz stava 1 ovog člana izvršiće preregistraciju u Registar zanatlija u roku od 12 mjeseci od dana stupanja na snagu ovog Zakona.

**Stupanje na snagu**

Član 13

Ovaj Zakon stupa na snagu osmog dana od objavljivanja u “Službenom listu Crne Gore“.

**O B R A Z L O Ž E NJ E:**

**I USTAVNI OSNOV ZA DONOŠENJE ZAKONA**

Ustavni osnov za donošenje ovog Zakona sadržan je u odredbi člana 16 tačka 5 Ustava Crne Gore, kojom je propisano da se zakonom uređuju i druga pitanja od interesa za Crnu Gore.

**II RAZLOZI ZA DONOŠENJE ZAKONA**

Obaveza harmonizacije nacionalnog zakonodavstva sa propisima Evropske unije u oblasti zanatstva uslovila je donošenje Zakona o izmjenama i dopunama Zakona o zanatstvu čime će se obezbijediti potpuno usklađivanje sa zakonodavstvom Evropske unije i u normativnom smislu.

Donošenjem ovog Zakona u Crnoj Gori obezbeđuje se brži, djelotvorniji i ekonomičniji postupak registracije zanatlija u skladu sa Evropskom direktivom 2006/123/EZ. Takođe, jača se pozicija i status Zanatske komore i povećavaju se nadležnosti posebno u dijelu registracije zanata i vođenje Registra u elektronskom obliku.

Donošenju Zakona prethodilo je usvajanje Analize postojećeg Zakona o zanatstvu Crne Gore.

**III USAGLAŠENOST SA EVROPSKIM ZAKONODAVSTVOM**

Predlog Zakona o izmjenama i dopunama Zakona o zanatstvu je propis čije donošenje i implementacija predstavlja dalje usklađivanje zakonodavstva Crne Gore sa acquis communautaire u oblasti zanatstva, odnosno odredbe predloga Zakona, kao i podzakonskih akata koji će biti donešeni na osnovu Zakona se usklađuju sa:

* Direktivom 2006/123/EZ Evropskog Parlamenta i Vijeća od 12.12. 2006 g. o uslugama na unutarnjem tržištu i
* Direktivom 2005/36/EZ Evropskog Parlamenta i Vijeća od 7.9.2005 g. o priznavanju stručnih kvalifikacija

**IV OBJAŠNJENJE OSNOVNIH PRAVNIH INSTITUTA**

Predlog Zakona o izmjenama i dopunama Zakona o zanatstvu sadrži 12 članova.

**Prvi član** se odnosi na precizniju definiciju zanatske djelatnosti. Istovremeno, radi rješavanja postojećih izazova i prakse registrovanja većih privrednih subjekata kao zanatlija, predlog Zakona detaljnije specificira da se zanatskom djelatnošću ne smatra djelatnost ako: (1) obavlja se u malom obimu, pored ostalih aktivnosti privrednog društva i (2) ako ga obavlja privredni subjekat koji je, u skladu sa Zakonom o računovodstvu, razvrstan u malo, srednje i veliko pravno lice, u skladu čl. 6 Zakona o računovodstvu. Drugim riječima, registracija zanatske djelatnosti biće moguća samo za mikro pravna lica. U mikro pravna lica razvrstavaju se ona pravna lica i preduzetnici koji na datum bilansa ne prelaze granične vrijednosti dva od sljedećih kriterijuma: (1) prosječan broj zaposlenih deset; (2) poslovni prihod 700.000,00 eura; (3) vrijednost ukupne aktive na datum bilansa 350.000,00 eura.

**Drugi član** ima za cilj usklađivanje odredbi Zakona o zanatstvu i definicije vrste zanata sa kvalifikacijama stečenim kroz Zakon o obrazovanju odraslih kao i obuhvatanje i stručnih kvalifikacije i kvalifikacije nivoa, ukoliko su potrebne za neki zanat.

**Treći član** se odnosi na usklađivanje Zakona sa čl. 16 Direktive 2006/123/EZ Evropskog parlamenta i Vijeća od 12.12. 2006 g. o uslugama na unutrašnjem tržištu („Države članice poštuju pravo pružaoca usluga da djeluju u državi članici u kojoj nemaju poslovni nastan“). Kroz ovaj član omogućuje se da zanatlija koji ima registrovani zanat na teritoriji države članice Evropske unije ili države ugovornice Ugovora o evropskom ekonomskom prostoru može u Crnoj Gori obavljati složeni zanat u skladu sa odredbama ovog Zakona.

**Četvrti član** se odnosi na rješavanje trenutnog problema isključivanja velikog broja lica sa III stepenom stručne spreme (kvalifikacija nivoa III) koji su vrhunski znalci i majstori svoga posla (uključujući i VKV majstore i VKV specijaliste) koji obavljaju složene poslove zanatlija, ali nemaju diplomu majstora.

**Peti član** se odnosi na propisivanje bržeg, djelotvornijeg i ekonomičnijeg postupka registracije zanatlija u skladu sa Evropskom direktivom 2006/123/EZ odnosno **člana 6** koji se odnosi na **jedinstvenu kontaktnu tačku** (Države članice osiguravaju da na jedinstvenim kontaktnim tačkama pružaoci usluga mogu obaviti sljedeće postupke i formalnosti: (a) sve postupke i formalnosti koji su potrebni za pristup njihovim uslužnim djelatnostima, a posebno sve izjave, prijave ili zahtjeve potrebne za dobijanje ovlašćenja nadležnih tijela, uključujući zahtjev za unos u registar, popis ili bazu podataka ili za registraciju kod profesionalnog tijela ili udruženja; (b) sve zahtjeve za ovlašćenje, potrebne za izvođenje uslužnih djelatnosti.) i člana 5 koji se odnosi **na pojednostavljenje postupka** („Države članice ispituju postupke i formalnosti koje se koriste za pristup uslužnoj djelatnosti i njeno izvođenje. Ako postupci i formalnosti, ispitani skladno ovom stavu, nijesu dovoljno jednostavni, države članice ih pojednostavljuju.“). Kroz ovaj član omogućuje se da se registracija zanatlija obavlja preko jedne tačke – Zanatske komore Crne Gore. U tom pravcu, postojeći dvofazni pristup (lokalni organi i Komora) transformiše se u jednu kontaktnu tačku za registraciju zanatlija. Format prijave je izmijenjen u skladu sa predlozima zainteresiranih strana.

**Šesti član** odnosi se na usklađivanje Zakona sa čl. 8 Direktive 2006/123/EZ Evropskog parlamenta i Vijeća od 12.12. 2006 g. o uslugama na unutrašnjem tržištu koji se odnosi na postupke elektronskim putem („Države članice osiguravaju da se svi postupci i formalnosti vezani uz pristup i izvođenje uslužne djelatnosti mogu lako ispuniti na daljinu i elektronskim putem preko pripadajuće jedinstvene kontaktne tačke i pri odgovarajućem nadležnom tijelu.“). Kroz ovaj član uspostavlja se registar zanatlija u elektronskom obliku, utvrđuju se nadležnosti Zanatske komore u odnosu na upravljanje Registrom. Takođe, utvrđuje se da je Registar javan u skladu sa čl. 22 Direktive koji se odnosi na dostupne informacije o pružaocima i njihovim uslugama.

**Sedmi član** predloženog Zakona jača poziciju i status Zanatske komore. Umjesto dosadašnjeg rješenja da, radi zaštite i unaprjeđenja zanata i zastupanja zajedničkih interesa, zanatlije mogu da se udružuju u Zanatsku komoru, ovaj član jasno i precizno utvrđuje da je „Zanatska komora Crne Gore samostalna stručna organizacija zanatlija osnovana radi zaštite i unaprjeđenja zanata i promocije, usklađivanja i zastupanja zajedničkih interesa zanatstva.“

**Osmi član** propisuje da je članstvo zanatlija u Komori obavezno, a da zanatlije mogu biti članovi i drugih komora samo na dobrovoljnoj osnovi. Ovaj član i **član 10 (**obavezni članski doprinos) dodatno jačaju poziciju Komore i stvaraju održiv okvir za jačanje njenih kapaciteta.

U svrhu jačanja kapaciteta Zanatske Komore **član 9** proširuje nadležnost Komore od dosadašnjih 7 nadležnosti na 15 nadležnosti. Na taj način jačaju se kapaciteti Komore i uspostavlja se prelazna faza koja bi dovela do značajnijeg uključivanja Komore u stručno obrazovanje, polaganje majstorskog ispita i proces priznavanja stranih stručnih kvalifikacija za regulisane profesije koje su predviđene kao zanati.

**Posljednja tri člana** predloga Zakona odnose na prelazne i završne odredbe. U tom smislu, uređuju se rokovi za uspostavljanje Registra zanatlija (6 mjeseci od dana stupanja na snagu Zakona) i preregistraciju u Registar zanatlija (12 mjeseci od dana stupanja na snagu ovog Zakona). Zakon stupa na snagu osmog dana od objavljivanja u “Službenom listu Crne Gore“.

**V PROCJENA FINANSIJSKIH SREDSTAVA ZA SPROVOĐENJE ZAKONA**

Za potrebe sprovođenja ovog Zakona potrebno je obezbijediti dodatna sredstva za pripremne poslove za uspostavljanje Registra zanatlija iz budžeta Crne Gore.